**Meråker VGS sin landsdekkende linje i randonee og fjell-løping**

**Søknadsfrist 1.mars**

Skolen har lang erfaring med utholdenhetsidretter, og har fostret en rekke verdensmestere. Deriblant Petter Northug, Emil Iversen, Frode Estil og Tora Berger.

I Meråker er det [et eget alpinsenter](https://www.friflyt.no/skisteder/meraaker-alpinsenter), men også gode muligheter for [topptur og frikjøring](https://www.friflyt.no/skisteder/norge/entusiastfoere-i-troendelag).

I Meråker kommune finnes det 26 fjelltopper på over 1000 meter og videre er det er kort avstand til Storulvån og Åre-fjellene.

Trener ved den nye linja blir Ove Erik Tronvoll.

I et miljø med masse glede, inspirasjon og god stemning, der kunnskap blir omsatt i handling kan alt skje-bli med:)!

Informasjon hentet fra skolens hjemmeside:

<https://web.trondelagfylke.no/meraker-videregaende-skole/utdanningsprogrammer/studieforberedende-utdanningsprogram/idrettsfag/>

Landsdekkende tilbud

Meråker videregående skole har landets første og eneste offentlige tilbud innen randonee og fjell-løp. Du har rett til å søke uansett hvor i landet du bor, og søkere fra hele landet stilles likt ved inntak.
Tilbudet er helt nytt og starter høsten 2022.

Tilbudet

Vi skal gi et godt treningstilbud til alle utøvere. På skolen er vi vant med å ha utøvere med forskjellig ambisjonsnivå, ferdigheter og bakgrunn. Det er noe vi legger til grunn når planene legges.
Ambisiøs og hardt satsende, eller på topptur for turen sin skyld? Uavhengig av nivå vil du få kyndig veiledning.

Økter i skoletiden

Øktene i skoletiden fordeles på fagene Toppidrett og Aktivitetslære. I barmarksesongen er det fire økter per uke, og i vintersesongen er det tre undervisningsøkter i uka. All undervisning er selvfølgelig kostnadsfri i den offentlige skolen.

Opplegg og samlinger utenfor skoletid

I tillegg til skoleøktene, vil det også være mulig å være med på fellesøkter utenfor skoletid. Noen av disse øktene vil være felles med andre idretter.
Treningsopplegg og samlinger/turer utenfor skoletid organiseres gjennom Meråker Skoleidrettslag, og finansieres i hovedsak gjennom egenandeler fra utøverne.
Foreløpig er turer og samlinger planlagt til ukene 37, 42/43 og 48. Destinasjonene er ikke spikret, men minst en av disse vil bli i Årefjellene.
For de som skal delta i NM og norgescup tar vi sikte på felles transport og opplegg.

I forbindelse med samlinger/renn anbefaler vi å ha reiseforsikring. Dette fordi det som regel er bindende påmelding med forhåndsbetaling. Hvis man er uheldig og blir syk og forhindret fra å delta etter at påmeldingsfristen er utløpt, er reiseforsikring i kombinasjon med en eventuell legeattest den eneste måten å få refundert påmeldingsavgiften.

Hvordan søke?

Vårt randoneetilbud kan kombineres med både idrettsfag og studiespesialisering med realfag. Søkekodene ligger på VIGO. Ønsker du å kombinere randonee med idrettsfag, søker du med kode IDRET1M-AR. Ønsker du å kombinere randonee med studiespesialisering (realfag), søker du STUSP1M-TR.

Tilbudet er landsdekkende. Det betyr at du kan søke det uavhengig av hvilket fylke du bor i.

Inntaket skjer hovedsakelig basert på karakterpoeng fra grunnskolen. Allerede i slutten av mars sender vi ut en del *forhåndsvarsel om inntak*.
For å få et slikt forhåndsvarsel må du ha søkt vårt tilbud som førstevalg.

Spørsmål?

Lurer du på noe.

Send en e-post til idrettsfaglig leder Frode Estil. froes@trondelagfylke.no

Eller

Trener ved den nye linja i randonee og fjell-løp Ove Erik Tronvoll

[ove.e.tronvoll@nord.no](ove.e.tronvoll%40nord.no)